Document ID: 31993R3297

ΚΑΝΟΝΙΣΜΟΣ (ΕΚ) αριθ. 3297/93 ΤΗΣ ΕΠΙΤΡΟΠΗΣ της 30ής Νοεμβρίου 1993 για την τροποποίηση του κανονισμού (ΕΟΚ) αριθ. 1442/93 περί λεπτομερών κανόνων εφαρμογής του καθεστώτος εισαγωγής μπανανών στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1), και ιδίως το άρθρο 20,
Εκτιμώντας:
ότι, στον κανονισμό (ΕΟΚ) αριθ. 1442/93 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 3026/93 (3), έχουν θεσπιστεί οι λεπτομερείς κανόνες εφαρμογής του καθεστώτος εισαγωγής στην Κοινότητα, ιδίως, όσον αφορά τον καθορισμό των ποσοτήτων αναφοράς για τους επιχειρηματίες και τους όρους χορηγήσεως των πιστοποιητικών εισαγωγής-
ότι στο άρθρο 9 παράγραφος 2 του κανονισμού (ΕΟΚ) αριθ. 1442/93 καθορίζονται οι λεπτομέρειες καταθέσεως των αιτήσεων χορηγήσεως πιστοποιητικών εισαγωγής- ότι πρέπει, αφενός, να προσαρμοσθεί η περίοδος καταθέσεως των αιτήσεων αυτών και, αφετέρου, να παραχωρηθεί περισσότερη ελευθερία στους νέους επιχειρηματίες για να χρησιμοποιήσουν καλύτερα εντός περιόδου ενός έτους την ετήσια ποσότητα που θα τους παραχωρηθεί, σε εφαρμογή του άρθρου 4 παράγραφος 4 του προαναφερθέντος κανονισμού-
ότι, προκειμένου να γίνουν γνωστές οι πραγματικές εισαγωγές μπανάνας στην Κοινότητα και να εξασφαλισθεί η παρακολούθηση του συστήματος εισαγωγής, πρέπει να υπάρξει παρέκκλιση από την απαλλαγή από την υποχρέωση να ζητείται πιστοποιητικό εισαγωγής για μικρές ποσότητες που προβλέπεται στο άρθρο 5 παράγραφος 1 τέταρτη περίπτωση του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 1963/93 (5)-
ότι οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την περίοδο καταθέσεως των πιστοποιητικών για το πρώτο τρίμηνο του 1994-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης για τις Μπανάνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1442/93 τροποποιείται ως εξής:
1. Το άρθρο 9 παράγραφος 2 αντικαθίσταται από το ακόλουθο κείμενο:
"2. Για ένα δεδομένο τρίμηνο, οι επιχειρηματίες υποβάλλουν τις αιτήσεις τους για την έκδοση πιστοποιητικών εισαγωγής στις αρμόδιες αρχές του κράτους μέλους στο οποίο έχουν υποβάλει την αίτηση εγγραφής τους που αναφέρεται στο άρθρο 4, κατά την πρώτη εβδομάδα του τελευταίου μηνός του τριμήνου το οποίο προηγείται του τριμήνου για το οποίο έχουν εκδοθεί τα πιστοποιητικά εντός των ορίων του ποσοστού της επιτρεπομένης για το εν λόγω τρίμηνο ποσότητας, της συνολικής ετήσιας ποσότητας που τους έχει χορηγηθεί σε εφαρμογή του άρθρου 6 δεύτερο εδάφιο.
Οι επιχειρηματίες της κατηγορίας Γ υποβάλλουν τις αιτήσεις τους για τη χορήγηση πιστοποιητικών εισαγωγής κατά τη διάρκεια της πρώτης εβδομάδας του τελευταίου μηνός του τριμήνου, το οποίο προηγείται του τριμήνου για το οποίο έχουν εκδοθεί τα πιστοποιητικά, εντός του ορίου της συνολικής ετήσιας ποσότητας που τους έχει χορηγηθεί σε εφαρμογή του άρθρου 4 παράγραφος 4."
2. Το άρθρο 20 αντικαθίσταται από το ακόλουθο κείμενο:
"Άρθρο 20
Εφαρμόζονται οι διατάξεις του κανονισμού (ΕΟΚ) αριθ. 3719/88, με εξαίρεση το άρθρο 5 παράγραφος 1 τέταρτη περίπτωση και το άρθρο 8 παράγραφοι 4 και 5, καθώς και τις παρεκκλίσεις που ορίζονται από τον παρόντα κανονισμό.
Εφαρμόζεται το άρθρο 33 παράγραφος 5 του προαναφερθέντος κανονισμού."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 1993.

Labels: 3
17